## Cinema Jove inaugura la seua 40a edició amb una gala que homenatja la trajectòria del festival

*** La inaugural està dirigida per l’actor i dramaturg Jaime Pujol, i en acabant es podrà vore *Riviera*, un singular relat estiuenc sobre el dol**

El Festival Internacional de Cine de València Cinema Jove, organitzat per la Conselleria d’Educació, Cultura, Universitats i Ocupació, a través de l’Institut Valencià de Cultura (IVC), inaugura la seua 40a edició este dijous, 19 de juny. Ho farà amb una gala temàtica en el Teatre Principal, amb un toc musical i sorpreses en directe.

L’espectacle vol retre homenatge a la trajectòria d’un festival que ha apostat pel cine jove, fet per i per a jóvens, fins a convertir-se en un referent internacional del cine emergent. “Indubtablement, en esta edició hem de realçar els 40 anys d’un festival consolidat i amb identitat pròpia”, explica el director de la gala, l’actor i dramaturg Jaime Pujol. “I a més, volem apostar pel seu futur, per la qual cosa juguem amb la idea de com serà el festival i el cine d’ací a 40 anys”.

La gala d’inauguració acollirà també l’entrega del premi ‘Un futur de cine’. Enguany, el guardó es concedix a l’actriu María Romanillos, qui té també la Biznaga de Plata a la millor interpretació femenina de repartiment en el Festival de Màlaga per *Las consecuencias* (Claudia Pinto, 2021). A més, l’any passat, la seua participació en *La casa* (Álex Montoya, 2024), la va portar a guanyar el Premi Lola Gaos a la millor interpretació femenina de repartiment.

La gala estarà conduïda per l’actor Roberto Hoyo i l’actriu Tània Fortea, amb la direcció musical de Víctor Lucas, que enguany compta amb els intèrprets Dani Lucas i Alba Rizek. La direcció va a càrrec de Jaime Pujol amb l’ajuda de Mamen Mengó i la producció de Marta Ramón Ferrandis.

El guió de l’espectacle l’escriuen a quatre mans, com els últims anys, Los Hermanos Coent, duo creatiu que formen Javier González i Alejandro Portaz. “Per a l’equip és un regal repetir al capdavant de les gales de Cinema Jove”, conten els dos. “Un equip estable permet conéixer-nos molt bé i agilitzar processos per a contribuir a un gran resultat final”.

“No ens agrada revelar-ne massa perquè, com sempre, hi haurà sorpreses. Podem avançar que serà una posada en escena divertida, àgil i sempre des de l’humor”, explica Jaime Pujol. “A més d’informar sobre la programació i novetats d’esta edició, es reivindicarà el que ja ha aconseguit el festival fins a la data i també mirarem cap al seu futur i el del cine”.

**Un *coming of age* amb la turistificació de fons**

Després de la gala d’inauguració es projectarà, fora de concurs, *Riviera* (Orfeas Peretzis, 2024). Un llargmetratge que conta la història d’Alkistis (Eva Samioti), una jove que veu com tot al seu voltant s’enfonsa. La seua millor amiga ha deixat de parlar-li. Sa mare vol abandonar la casa rural que regenta i en la qual viu. Son pare va morir en un accident. Els hostes de la casa rural volen anar-se’n perquè les humitats creixen per onsevol. I mentres pensa en tot això, consumix les hores del seu estiu parlant amb una palmera moribunda a la qual ella mateixa ha batejat com a Jerry.

Orfeas Peretzis firma un primer llargmetratge que capta la voluntat de canvi de personatges d’edats molt diferents, en un entorn turistificat i decadent, no exempt d’una bellesa singular en sintonia amb el món del còmic *Ghost World* de Daniel Clowes. A més, la seua veu, vitalista i per moments corrosiva, planteja un relat a mig camí entre el Lanthimos primerenc, i la mirada humana de Martin Parr. Una xicoteta joia d’estiu a la Riviera atenesa.

Fecha: 18/06/2025